
Ģimenes atbalsta pasākumu ietekme uz demogrāfisko situāciju Latvijā

Vispārzināms, ka demogrāfisko situāciju jebkurā valstī ietekmē būtiskākie faktori – dzimstības dinamika, bērnu un darbspējīgo iedzīvotāju mirstība, labklājība (pensiju politika, darba apstākļu garantēšana, dzīves ilguma pagarināšana, uzlabojot dzīves kvalitātes, veselības aprūpi, sociālo aizsardzību u.tml.), migrācija (darbaspēka pārdomāta piesaistīšana). Jāteic, ka ģimenes atbalsta politika ir tikai viena daļa no demogrāfisko situāciju ietekmējošiem aspektiem, tomēr tā ir tik būtiska, ka ietekmē gan dzimstības faktoru, gan dzīves kvalitātes, labklājības un migrācijas faktorus, kas īpaši būtiski ir Latvijā.

Nedaudz atainojot demogrāfisko situāciju Latvijā, mēs jau ilgstoši saskaramies ar depopulācijas problēmu. Pētot pēdējos desmit gadus Latvijā, vērojams stabili negatīvs iedzīvotāju dabiskais pieaugums. Jāteic, ka laika periodā no 2006. līdz 2008.gadam šis deficīts pakāpeniski saruka, 2008.gadā sasniedzot ar iepriekšējiem gadiem salīdzinoši zemu rādītāju -7058.

Pēdējos 10 gados Latvijā ir izveidojies vismaz 1,2 miljonu iedzīvotāju deficīts, ja balstītos uz faktu, ka dabiskais pieaugums ir neitrāls. Ja mēs vēlētos atzīt, ka normālai valsts attīstībai iedzīvotāju pieauguma ziņā ir jābūt ar “plus” zīmi, tad šis deficīts būtu vēl krietni lielāks.

Tāpat ir sarucis iedzīvotāju skaits, salīdzinoši 2000.gadā bija turpat vai 2,4 milj. iedzīvotāju, turpretim 2011.gadā – 2,229 milj. Un jo īpaši pēdējos 3 gados sarucis laulību skaits, jaundzimušo skaits, bet mirušo skaits vēl aizvien ir stabili augsts un 2010.gadā pat nedaudz pieauga.

No visiem oficiāli reģistrētajiem emigrējušajiem iedzīvotājiem no Latvijas, vairāk kā 79% 2010.gadā bija darbspējas vecumā (15 – 61 gads ieskaitot), starp tiem lielākā daļa sievietes, turklāt emigrējušo iedzīvotāju skaits bija 4 reizes lielāks kā imigrējušo darbspējīgo personu skaits.

Uzskatu, ka minētie fakti liecina par tādu situāciju, kurā, ja vien par valsts prioritāti arī praktiskā aspektā tiktu izvirzīts cilvēkkapitāls un demogrāfiskās situācijas uzlabošana, no vārdiem un politiski nogludinātām frāzēm būtu jāpāriet pie darbiem.

Latvijas Valsts prezidents, savā nesenajā runā Latvijas Universitātē, par vienu no steidzami risināmiem jautājumiem izvirzot demogrāfiskās situācijas uzlabošanu, teica: „Mūsu valsts un mūsu tautas attīstības jautājumi nav tie, kurus var nolikt malā vai piemirst ierakstīt savās priekšvēlēšanu programmās.” Viņš atzina, ka Latvijā patlaban nav izstrādāta rīcības politika, lai negatīvākās demogrāfijas tendences mazinātu un novērstu. Mums nav valstiskas atbildes un stratēģijas, kā reaģēt un rodas iespaids, ka pilnībā vēl neapzināmies šīs situācijas sekas. Turklāt prezidents uzsvēra, ka nedrīkst pārlieku sašaurināt šo problēmu. Un šajā viņam ir pilnīga taisnība, jo tiklīdz tiek skarts demogrāfiskās situācijas jautājums, skatiens vienmēr tiek vērsts labklājības un sociālā atbalsta politikas virzienā, kas no ilgtspējīgas attīstības viedokļa ievērojami sašaurina risināmo problēmu loku.

Ir pierādījies, ka demogrāfisko tendenču nelabvēlīgās sekas nevar novērst ar atsevišķu un kampaņveidīgu pasākumu palīdzību.

Arī ģimenes politikas jomā bija vērojama tieši šāda kampaņveida pieeja. Tas, protams, ir labi, ka ar nolūkā veicināt dzimstību 2008.gada 1.janvāri sociāli apdrošinātām personām tika piešķirts vecāku pabalsts, kuru varēja saņemt 70% apmērā no pabalsta saņēmēja vidējas apdrošināšanas iemaksu algas neatkarīgi no tā, vai pabalsta saņēmējs atradās bērna kopšanas atvaļinājumā un vienlaikus bija vai nebija nodarbināts un guva ienākumus. Šāda pabalsta veida ieviešana tika vērtēta kā pozitīvs solis dzimstības veicināšanai, un rezultātus īstermiņā arī varēja novērot, analizējot statistikas rādītājus (piemēram, 2008.gadā piedzima par gandrīz 8% vairāk bērnu kā 2004.gadā, 2008.gads uzrādīja salīdzinoši augstu summāro dzimstības koeficientu 1,45). Tomēr drīz vien atbilstoši valsts ekonomiskās lejupslīdes tendencēm, šī kārtība tika mainīta, būtiski samazinot gan iespējas pabalstu saņemt, gan arī tā apmēru. Kas notika ar dzimstību? Tā sāka būtiski samazināties (2009.gadā piedzima jau par 9,5% mazāk bērnu kā 2008.gadā, bet salīdzinot 2008.gadu ar 2010.gadu – samazinājums pagājušajā gadā bija jau tuvu 20%). Tomēr vai tieši pabalsta apmērs bija tas, kas noteica vēlmi pēc vairāk bērniem ģimenē, vai tomēr stabilitātes un drošības izjūta, bet varbūt citu ne mazāk nozīmīgu un kompleksi īstenotu atbalsta pasākumu – bērnudārzu, elastīgas pieejas darba un ģimenes dzīves apvienošanai trūkums, jo pēc bērna 1 gada vecuma sasniegšanas taču viss palika pa vecam? 

Atcerēsimies Maslou piramīdu un tās piecus hierarhijas līmeņus, kur pirmajā vietā ir ierindotas alimentārās vajadzības, tādas kā gaiss, ūdens, pārtika, pajumte, siltums, veselība, un tad, kad šīs fizioloģiskās vajadzības ir apmierinātas, cilvēkam ir nepieciešama drošība – vajadzības, kas orientētas uz izdzīvošanu nākotnē, piemēram, aizsardzība no briesmām, kārtība, tiesības un prognozējamība, un tad, kad šīs vajadzības ir apmierinātas, seko nākamais līmenis – sociālās vajadzības, kuras ietver komunikāciju ar sabiedrības locekļiem, ģimenes dibināšanu, mīlestību, draudzību. Atņemot drošības sajūtu, tās vietā dodot nedrošību par nākotni, mēs kavējam sociālo vajadzību apmierināšanu – tieši to, ko ģimenes politika izvirza par galveno mērķi – dibināt ģimenes, nodrošināt ka tajās rodas un aug vairāki bērni sapratnes, mīlestības un atbalsta pilnā gaisotnē, attīstoties par vispusīgām personībām. Tāpēc ir svarīgi no varas pozīcijām raugoties, ne tikai izsvērt un atturēties no pārgalvīgu un ilgstošu ietekmi radošu lēmumu pieņemšanas, bet mācīties arī pozitīvu komunikāciju ar sabiedrību.

Kad 2008.gadā reproduktīvā vecumā esošiem iedzīvotājiem SKDS uzdeva jautājumu par vēlamo bērnu skaitu ģimenē, 43% vēlējās 2 bērnus ar nosacījumu, ka ir atbilstoši materiālie apstākļi, bet 23%, ievērojot šos pašus nosacījumus vēlējās 3 bērnus. Vidēji vēlamo bērnu skaits 2008.gadā sasniedza 2,07. Savukārt 2010.gada rudenī, aptaujot iedzīvotājus par vēlamo bērnu skaitu ģimenē, divus bērnus, pie tāda paša nosacījuma vēlējās 41%, bet 3 bērnus, ja spētu nodrošināt atbilstošus apstākļus, gribētu 39% aptaujāto. Tādejādi vidēji vēlamo bērnu skaits 2010.gadā bija 2,48. Tomēr 2010.gadā jaundzimušo skaits sasniedza viszemāko rādītāju pat pēdējo 30 gadu laikā.

Ģimenes politika Latvijā valsts līmenī tika nodalīta no citām sociālās politikas jomām kopš 2002.gada 28.maija kad Ministru kabinets akceptēja koncepciju „Valsts ģimenes politika”. Tā kopumā bija vērtējama, kā uz ilgtspēju vērstu, kompleksu pasākumu kopums laika periodam līdz 2013.gadam, tomēr vērā ņemamu ilgtermiņa ieguvumu no minētās koncepcijas īstenošanas sabiedrība no demogrāfiskās politikas viedokļa neguva. Jo tā ietvēra daudzus uz ģimenes labklājību vērstus patiešām pozitīvus pasākumus. Kāpēc? Pirmkārt, jau pasākumu kopumu veidoja veicamie uzdevumi, kas iekļauti dažādu institūciju atbildības jomā. Otrkārt, ne visām šīm institūcijām koncepcijas rīcības plānā īstenojamie pasākumi bija prioritāte. Treškārt, pietrūka uzraudzības un kontroles pār to, kā koncepcijas rīcības plāna īstenošana virzās uz tai noteikto mērķi. Lai arī Bērnu un ģimenes lietu ministrija bija atbildīgā institūcija pār koncepcijas īstenošanas koordināciju, tomēr tā nevarēja uzstāt un ietekmēt pasākumu īstenošanu citu ministriju kompetences jomās. Tādēļ šī koordinācija, galvenokārt, izpaudās pašai īstenojot noteiktus pasākumus, kā arī izstrādājot ikgadējos ziņojumus par paveikto saskaņā ar rīcības plānu, apkopojot citu institūciju iesniegto informāciju. Kopumā jāteic, ka iztrūka vienotas uz mērķi vērstas pieejas un vienotas izpratnes par to, ka Latvijas radīšana par pievilcīgu valsti ģimenēm ar bērniem ir svarīga un prioritāra. Un jāteic, ka arī patlaban, vērojot dažādu centrālo valsts pārvaldes iestāžu atbildīgo amatpersonu izteikumus nesenajā š.g. 27.aprīļa Saeimas atbildīgo komisiju kopsēdē, kas tika veltīta valsts ģimenes politikai, mana pārliecība nostiprinājās, ka lai sekmīgi īstenotu politiku, nepieciešama vienota mērķa izpratne un izpratne par tā sasniegšanas realizācijas mehānismu starp politikas veidotājiem un valsts maka turētājiem.

Ar Ministru kabineta 2011.gada 18.februāra rīkojumu tika apstiprināts progresīvs valsts attīstības plānošanas dokuments „Ģimenes valsts politikas pamatnostādnes 2011. – 2017.gadam”, aktualizējot iepriekš pieņemtos dokumentus ģimenes atbalsta jomā, piedāvājot jaunus izaicinājumus sekmīgai ģimenes atbalsta politikas attīstībai un veicinot labvēlīgu vidi gan ģimenes veidošanai, gan laulības institūta nostiprināšanai, tāpat arī bērna aprūpes un audzināšanas jautājumiem, vērtību orientācijai un atbalstam tādām ģimenēm, kurām objektīvi ir nepieciešami papildus atbalsta pasākumi. Pamatnostādņu izstrādē iesaistījās plašs valsts institūciju un nevalstiskā sektora pārstāvju loks, tomēr tas pats par sevi negarantē, ka šajās pamatnostādnēs iemiesotais virsmērķis - veicināt ģimeņu nodibināšanu, stabilitāti, labklājību un sekmēt dzimstību, kā arī stiprināt laulības institūciju un tās vērtību sabiedrībā ar patiesu atdevi arī tiks īstenots un sasniegts. Un tas ir atkarīgs no vairākiem faktoriem – pirmkārt un galvenokārt, no politiskās gribas, jo daudzi pasākumi ilgtermiņā prasa arī finanšu ieguldījumus, piemēram, bērnu pieskatīšanas problēmu operatīva risināšana, nodokļu politikas sakārtošana tādejādi, ka personām, kurām ir bērni, tiek piešķirts vērā ņemams atvieglojums, reproduktīvās veselības jautājumu risināšana un valsts atbalsta pakāpeniska ieviešana. Šeit esmu minējusi tikai dažus, bet arī šādiem pasākumiem, ja nesekos rīcība, kas atbilst pašreiz uz politiskās skatuves izskanējušajām apņemšanām risināt demogrāfisko situāciju un veicināt stabilu ģimenes atbalsta politiku, bez finansiāla seguma Latvijas demogrāfisko leduslaikmetu iekustināt neizdosies. Arī ņemot vērā krīzes ietekmi uz sociālā atbalsta politiku kopumā, ir jāuzsver, ka ģimenes valsts politika, īstenota esošo budžeta līdzekļu ietvaros kaut tuvākajos pāris gados, visdrīzāk nesīs iedzīvotāju skaita samazināšanos un būs mazefektīva.

Sabiedrībā nereti dzirdam izskanam apgalvojumus, ka mūsu valstī ģimenes politika nepastāv. Tā nav gluži taisnība, jo dokumentālā līmenī mēs ģimenes politiku varam sazīmēt kopš 2002.gada. Tomēr tas ir signāls, ka šī politika nav sajūtama iedzīvotājam, kas ir galvenais tā adresāts. Tāpēc nobeigumā gribu uzsvērt, ka ģimenes atbalsta politika, kas ir tikai viens, bet nozīmīgs demogrāfiskās situācijas uzlabošanas instruments, būs tik veiksmīga, cik stipra, noturīga un ilgtspējīga būs politiskā griba panākt politiski akceptētajās Ģimenes valsts politikas pamatnostādnēs izvirzīto mērķu un uzdevumu sasniegšanu. Turklāt politiskajai gribai arī praktiskajā darbībā būs jābūt vienlaikus gan motivatoram, gan stingrai kontrolei pār to, kā dažādās valsts institūcijas virzās uz šo pamatnostādņu mērķa sasniegšanu. Nepametot optimismam, varu teikt, ka šādi instrumenti jau ir izveidoti gan izpildvaras līmenī Ministru prezidenta pakļautībā nododot Demogrāfisko lietu padomi, gan arī Parlamenta līmenī – ar Saeimas Demogrāfijas politikas apakškomisijas izveidi. Tikai jācer uz to efektīvu darbību.

Vēlu visiem iespēju atzīmēt Ģimenes dienu savas ģimenes lokā!

Paldies par uzmanību!
